Ykkösaamussa haastateltu oikeus- ja työministeri Jari Lindström ei ole huolestunut kohua aiheuttaneista katupartioista.

Perussuomalainen oikeus- ja työministeri Jari Lindström ei pidä väkivaltarikoksista tuomittujen henkilöiden johtamia katupartioita ongelmana, kunhan kadulla liikkuvat noudattavat lakia.

– Tietysti jokaisella on oikeus liikkua ulkona. Se, että taustalla on ihmisiä, jotka ovat syyllistyneet rikoksiin ja kärsineet tuomion herättää varmaan mielenkiintoa. Iso asia on se, että kansalaiset kokevat turvattomuutta, Lindström kertoo Ykkösaamun haastattelussa.

Lindström mainitsee esimerkkinä katupartiosta Joensuun Kyllikin siskot -ryhmän. Se perustettiin humoristisena vastavetona rasistisille katupartioille.

– Ihmiset tarkkailevat ympäristöään. Jos he huomaavat jotain epäilyttävää, oikea toimenpide on ottaa yhteyttä viranomaisiin.

Lindström viittaa haastattelussa myös poliisiylijohtaja Seppo Kolehmaisen lausuntoon, jonka mukaan katupartioiden määrää on saatettu liioitella.

– Joissain kaupungeissa tällaisia on, mutta mistään ongelmista en ole kuullut.

Ykkösaamu on kuunneltavissa Yle Areenassa.